kardosdrur/scandi-wiki huggingface dataset:
C.P. Snow

C.P. Snow , (Charles Percy Snow, Baron Snow), CBE (født 15. oktober 1905, død 1. juli 1980) var en engelsk videnskabsmand og forfatter.

Han er nok mest kendt for udtrykket "De to kulturer", "The Two Cultures" der blev brugt i den såkaldte Rede-forelæsning i 1959, hvor han påviste kløften og manglen på kommunikation mellem de to hver for sig højt udviklede kulturformer: den klassiske humanistiske og den af industrialismen affødte moderne tekniske og naturvidenskabelige kultur.

Se også 
 Alan Sokal, amerikansk fysiker og manden bag den såkaldte Sokal-affære fra 1996, hvor han i tidsskriftet Social Text fik trykt en artikel som han senere afslørede som en parodi spækket med modeord fra blandt andet postmodernisme, dekonstruktivisme, socialkonstruktivisme. For ham var spørgsmålet, om tendenser fra disse kulturstudier ('cultural studies') kunne invadere naturvidenskaben.

Litteratur 
 Snow, C.P. (1966). De to kulturer. Oversat fra engelsk af Ane Munk-Madsen. Stjernebøgernes kulturbibliotek. Vinten, 1966. DK5=30.1. Originaltitel: The two cultures and a second look. Om modsætningsforholdet mellem den teknisk-naturvidenskabelige og den klassisk-humanistiske kultur i det moderne samfund.

Eksterne henvisninger 
 Om Cultural studies (engelsk Wiki)
 Rede-forelæsning, årligt tilbagevendende, opkaldt efter Sir Robert Rede, 1506-1519

Faglitterære forfattere fra England
Videnskabsfolk fra England
Personer tildelt Commander of the Order of the British Empire
Personer fra Leicester
Knud Romer

Knud Voll Romer Jørgensen (født 21. oktober 1960 i Nykøbing Falster) er en dansk forfatter.

Uddannelse og beskæftigelse 
Knud Romer blev student fra Nykøbing Katedralskole. Romer har studeret litteraturvidenskab på Københavns Universitet, men uden at afslutte uddannelsen.

Romer blev reklamemand hos Kunde & Co. og siden selvstændig.

Forfatterskab 
Romer fik i 1998 sin bogdebut som medredaktør af antologien Din store idiot og udgav i 2000 Guide til Københavns offentlige toiletter. 

I 2006 fik han sin romandebut med Den som blinker er bange for døden. Romanen beskriver forfatterens opvækst i Nykøbing Falster med en dansk far og tysk mor, Hildegard Voll, hvis nationalitet gav anledning til chikane og til mobning af sønnen.

Hans erindringer fortsætter i Kort over Paradis, der udkom i 2018.

Karriere 
Knud Romer er i de elektroniske medier kendt som kulturanmelder i tv-magasinet Smagsdommerne på DR2 og som vært på radioprogrammet Romerriget, der blev sendt på Radio24syv.

I 1998 spillede han reklamemanden Axel i Lars Von Triers film Idioterne.

Knud Romer er forfatteren i P1-programmet Filosoffen, forfatteren og fremtidskvinden (28 udsendelser, sendt i fire perioder – maj 2007, januar 2009, december 2010 og april 2011), sammen med Ole Fogh Kirkeby og Anne Skare Nielsen.

Han er også medvirkende på bandet Spleen Uniteds single "Sunset To Sunset", hvor han indtaler en kort monolog.

Han markerer sig også i diverse dagblade som kommentator ved at skrive kronikker og debatindlæg.

Romer siger om Danmark: »Vi er meget mere tyske, end vi er bevidste om. Men efter krigen i 1864 og Anden Verdenskrig har vi vendt hinanden ryggen og trukket en unaturlig grænse mellem de to lande, hvor overgangen i virkeligheden er glidende. Vi har mistet blikket for, hvad vi har tilfælles, for i virkeligheden er vi jo bare germanere hele vejen fra Wien op over Tyskland, Danmark, Sverige, Norge og til Island«.

Romer fik i 2018 diagnosen grøn stær. Han skriver fortsat og holder desuden foredrag.

Bibliografi 
 Din store idiot (1998)
 Guide til Københavns offentlige toiletter (2000)
 Den som blinker er bange for døden (2006)
 ABC (2014)
 Velkommen udenfor (2014)
 Kort over Paradis (2018)
 Pigen i violinen (2021)

Priser og æresbevisninger 
Forfatterskabet af Den som blinker er bange for døden gav Romer følgende priser og æresbevisninger:
 BG Banks Debutantpris
 Statens Kunstfonds Produktionspræmie
 Boghandlerklubbens hæderspris
 De Gyldne Laurbær
 Weekendavisens litteraturpris

Privat 
Knud Romer er barn af en tysk mor og en dansk far og voksede op i provinsbyen Nykøbing Falster. Romer var tidligere gift med violinisten Andrea Rebekka Alsted, med hvem han har to børn.

Referencer

Eksterne henvisninger 
 
 Knud Romer Jørgensens hjemmeside
 

Romanforfattere fra Danmark
Personer fra Nykøbing Falster
Danskere i 2000-tallet
Modtagere af Boghandlernes gyldne Laurbær
Dansksprogede forfattere fra Danmark
Personer i Kraks Blå Bog
Debattører fra Danmark
Reklamefolk fra Danmark
Mandlige forfattere i det 21. århundrede
Kor

Et kor (nogle gange kaldet et sangkor) er en gruppe af sangere. Der er skrevet mange både klassiske og rytmiske værker for kor.

I et kor kan der synges unisont, men det er almindeligt at synge flerstemmigt. Ved flerstemmig sang i blandet kor deles sangerne typisk ind efter stemmerne sopran, alt, tenor og bas. Mandskor deles op i 1. og 2. tenor og 1. og 2. bas. 

Et kor kan synge uden akkompagnement (a cappella), ledsaget af et eller flere musikinstrumenter eller af et orkester.

Et kor dirigeres oftest af en korleder (dirigent). Et kor, der synger uden dirigent, kaldes også for en vokalgruppe.

Typer af kor 
Man kan opdele kor efter forskellige kriterier:

Alder 
 Børnekor
 Ungdomskor
 Voksenkor

Køn 
 Ligestemmige kor
 Pigekor (SSA)
 Drengekor (SSA)
 Damekor (SSAA)
 Mandskor (TTBB)
 Blandet kor
 Kor (voksenkor) (SATB)
 Drenge- og mandskor (SATB)

Antal sangere 
 Kammerkor (12-40 sangere)
 (Stort) kor (30-80 sangere)
 Gospelkor

Amatørkor 
Korsang dyrkes af mange mennesker som en hobby. Man behøver ikke at kunne spille et instrument eller læse noder for at synge i kor.

Danske professionelle kor
I et professionelt kor er alle sangerne lønnede, dog er alle sangere ikke nødvendigvis konservatorieuddannede. Der findes en række professionelle, klassiske kor i Danmark. De fleste danske professionelle kor er tilknyttet kirker eller offentlige enheder.

Blandede voksenkor
 Ars Nova Copenhagen
 Den Jyske Operas Kor
 Det Kongelige Operakor
 DR Koncertkoret
 DR VokalEnsemblet
 Sankt Annæ Koncertkor

Drenge- og mandskor
 Det Danske Drengekor
 Herning Kirkes Drengekor
 Københavns Drengekor
 Roskilde Domkirkes Drengekor

Pigekor
 DR PigeKoret
 Sankt Annæ Pigekor
 Nordjysk Pigekor
 Mariagerfjord Pigekor
 Roskilde domkirkes pigekor

Eksterne henvisninger
Mekaniker (søværnet)

Mekaniker-gruppen i Søværnet, er en civil tjenestegruppe uden for militær grad. Ansatte i mekanikergruppen var oprindeligt mine- og torpedomekanikere, men med tiden er også auto- og lastvognsmekanikere kommet ind i mekanikergruppen.

Ansatte i mekanikergruppen bærer i lighed med marinespecialister jakke, slips og kasket — i modsætning til marinekonstabler og marineoverkonstabler der bærer den stereotype sømandsuniform med rundhue (á la Anders And).

Ansatte i mekanikergruppen er alle tjenestemænd. Minedykkere, der demonterer undersøiske sprænglegemer (søminer, sennepsgasbomber og andre ting i havet, primært fra 1. og 2. verdenskrig) var tidligere udelukkende fra mekanikergruppen.

Mekanikergruppen er nu en lukket personalegruppe, hvilket vil sige at man ikke længere ansætter nye mekanikere i gruppen, de mekanikere der er i gruppen fortsætter på uændrede vilkår indtil hjemsendelse. Nyansatte mekanikere i Søværnet bliver nu ansat på militære vilkår i konstabelgruppen.

Distinktioner

Referencer

Danmarks militær
Søværnet
Patruljedeling

En patruljedeling er en deling bestående af 2-4 patruljegrupper, samt en delingsfører og en delingssergent.

Patruljernes opgaver 
En patruljes opgave kan f.eks. være opklaring, rekognoscering og sabotage.

Patruljernes sammensætning 
En patruljegruppe består af 5-8 mand og er i stand til at operere uafhængigt bag fjendens styrker i kortere eller længere tid.
De enkelte medlemmer af patruljerne har typisk forskellige specialer, f.eks. sanitet, finskytte eller bortsprængning.
En patruljedeling består af 2-4 patruljegrupper og et føringselement med en patruljedelingsfører og bl.a. en signalmand.

Der forskel på hvad Hæren og Hjemmeværnet betegner som en patruljedeling:

I Hærens terminologi er en patruljedeling (PTRDEL) eller et patruljekompagni (PTRKMP) en patruljeenhed med en fjernopklaringskapacitet, dvs. evnen til at indsætte små patruljer uset over store afstand fra egne enheder via særlige indsættelsesmetoder så som faldskærm eller kampsvømning og i længere tid (en uge eller mere) uden støtte, og med en langtrækkende signalforbindelse (typisk HF-radio ellers SATCOM) som sætter patrulje i stand til at sende informationer hjem om hvad de observerer. De enheder i forsvaret der opfylder disse betingelser er foruden Jægerkorpset og Frømandskorpset: Sirius-patruljen, patruljedelingen ved Prinsens Livregiment (nu nedlagt), patruljekompagniet ved Danske Divsision (nu nedlagt) og patruljekompagniet ved Hærens Operative Kommando (nu omdøbt til SSR – Særlig Støtte og Rekognoscering).

I Hjemmeværnets terminologi findes der ikke længere patruljegrupper, patruljedelinger eller patruljekompagnier (ud over SSR der opstilles af hjemmeværnet), idet hjemmeværnets patruljekapacitet nu betegnes "patruljeindsat". En patruljeindsatsgruppe (PTRIGRP), en patruljeindsatsdeling (PTRIDEL) eller et patruljeindsatskompagni (PTRIKMP) i hjemmeværnet har kapacitet til at udsende indsatspatruljer over kortere afstande i kortere tid (ti kilometer fra egne enheder i op til 72 timer). Betegnelsen Patruljedeling og Patruljekompagni anvendes fortsat af historiske årsager ved enkelte enheder i hjemmeværnet. Læs mere om Hjemmeværnet

Danske patruljeenheder 
 Patruljedelingen, Prinsens Livregiment (PTRDEL/PLR) (Tidligere under Dronningens Livregiment) (en del af PTRKMP/DDIV)(Nedlagt!)
 Patruljekompagniet, Danske Division (PTRKMP/DDIV) (Nedlagt!)
 Patruljekompagniet, Hærens Operative Kommmando (PTRKMP/HOK) – nu SSR.
 Hjemmeværnets Særlig Støtte og Rekognoscering (SSR)
 Hjemmeværnets Patruljeindsatsdelinger (PTRIDEL) er opdelt i distrikter. På Sjælland er det København, Københavns Vestegn, Nordsjælland, Vestsjælland & Sydsjælland Lolland og Falster. På Fyn er det Odense Jylland er inddelt i Nordjylland, Midtjylland
og Sønderjylland. se mere på hjv.dk

Eksterne henvisninger 
 Hjemmeværnets Særlige Støtte og Rekognosceringskompagni – SSR
 Patruljekompagniet HOK
 PTRKMP 
 Patruljedelingen 

Danmarks militær
Hæren
Burgundiske dynasti (Portugal)

Det burgundiske dynasti var det første portugisiske kongehus og herskede fra 1093 til 1383 over landet. 

De fleste konger fra det burgundiske hus bar navnet Alfonso (portugisisk Afonso), så dynastiet er også kendt som det alfonsinske hus. De burgundiske konger af Portugal nedstammede fra den ældre linje af hertuger af Burgund. Første portugisiske hersker fra det burgundiske hus var Henrik af Burgund, der i 1093 blev greve af Portugal. Han søn, Alfons I antog i 1139 kongetitel. Burgunderkongerne var på deres magts højdepunkt under kong Dionysius fra 1279 til 1325.

I mandslinjen uddøde dynastiet, da kong Ferdinand I i 1383 døde uden mandlige arvinger, hvorefter hans halvbror Johan den Store blev konge. Johan var uægte søn af Peter I og grundlagde slægten Aviz.

Portugal
William Wordsworth

William Wordsworth (født 7. april 1770, død 23. april 1850) var en berømt engelsk digter. Født og opvokset i Cockermouth, Cumberland i det nordvestlige England.

Sammen med Samuel Taylor Coleridge indledte Wordsworth den romantiske periode i engelsk litteratur, da de publicerede Lyric Ballads 1798.

Wordsworths selvbiografiske digt The Prelude betragtes som hans hovedværk, et værk han adskillige gange reviderede og udvidede. Det fik først titel ved den posthume udgivelse.

Wordsworth var fra 1843 og indtil sin død Englands poet laureate (hofdigter).

Se også 
 :en:Lyrical Ballads
 :en:The Prelude

Digtere fra England
Digtere fra Storbritannien
Briter i 1700-tallet
Briter i 1800-tallet
Elsa Brändström

Elsa Brändström (født 26. marts 1888 i Sankt Petersborg, Rusland, død 4. marts 1948 i Cambridge, Massachusetts) var en svensk sygeplejerske og humanist.

Efter den højere pigeskole i Linköping, uddannede Elsa Brändström sig ved Anna Sandströms lærerindeseminarium i Stockholm. 

Da faderen blev svensk gesandt i Sankt Petersborg, fulgte hun med familien, og da hendes moder senere døde, måtte Elsa tage sig af boligen.

Ved 1. verdenskrigs udbrud fik hun som frivillig en lynuddannelse til krigssygeplejerske i Sankt Petersborg. Hun tog sig bl.a. udveksling af invalider og fik på denne tid tilnavnet "Sibiriens engel". Fra 1915 havde hun også opgaver for svensk Røde Kors. Hun rejste da med de tog, som transporterede tyske krigsfanger fra Sibirien til Tyskland til udveksling med hårdt sårede russiske soldater. Elsa B. gjorde et enestående arbejde for fangerne og kæmpede med stor ihærdighed mod al ligegyldighed med fangernes skæbne. Hun samarbejdede med Wilhelm Sarwe.

Efter krigen skrev hun en bog om sine oplevelser. Indkomsten fra bogsalget samt fra en foredragsturné hjalp hendes indsamling af midler til krigsfangernes fornødenheder ved hjemkomsten. 

Under sine rejser pådrog hun sig plettyfus, og i forbindelse med oktoberrevolutionen undgik hun med nød og næppe at blive skudt som formodet spion. Hun bosatte sig i Tyskland, hvor hun traf den tyske pædagogikprofessor Robert Ulich, som hun giftede sig med. Som anerkendelse for sin indsats fik hun den kongelige svenske medalje Illis Quorum og blev udnævnt til medicinsk æresdoktor.

Da nazisterne kom til magten i Tyskland, blev hun på forskellig vis truet og familien flyttede derfor til USA i 1934.

Trivia 
 Elsa-Brändström-Strasse findes i flere tyske nyer, bl.a. i Köln i nærheden af Zoo og Rhinen.
 I 1971 kom dokumentarfilmen "Elsa Brändström", skrevet af Hans Wiese og instrueret af Fritz Umgelter, og med Renate Zillessen i titelrollen.

Eksterne henvisninger 

Sygeplejersker fra Sverige
Personer fra Sankt Petersborg
Æresdoktorer
Simon & Garfunkel

Simon & Garfunkel er en amerikansk musikduo bestående af Paul Simon og Arthur "Art" Garfunkel. Parret mødtes i underskolen i 1953, hvor de begge optrådte i skolestykket "Alice i Eventyrland". Sammen skabte de i 1956 gruppen Tom and Jerry og fik her den første smag af succes med det mindre hit "Hey Schoolgirl". Duoens succes steg, og med hittet "The Sound of Silence" voksede succesen til berømmelse i 1965. 

Simon & Garfunkel er kendt for deres tætte harmoniske, og sommetider ustabile, forhold. Deres sidste album "Bridge over Troubled Water" udkom stærkt forsinket som følge af kunstneriske uoverensstemmelser.

Til Simon & Garfunkels mest kendte sange hører "The Sound of Silence", "Mrs. Robinson", "Bridge over Troubled Water" og "The Boxer". Duoen har modtaget flere Grammier og er optaget i The Rock and Roll Hall of Fame og The Long Island Music Hall of Fame (2007). I 2004 rangerede Rolling Stone Magazine Simon & Garfunkel som nummer 40 på en liste over "the 100 Greatest Artists of All Time."

Diskografi

Studiealbum 
 Wednesday Morning, 3 A.M. (1964).
 Sounds of Silence (1966).
 Parsley, Sage, Rosemary and Thyme (1966).
 Bookends (1968).
 Bridge over Troubled Water (album) (1970).

Eksterne henvisninger 

 
 

Musikgrupper fra USA
Musikgrupper fra 1957
Duoer
Modtagere af Grammy Award
Paul Simon
Skyttehul

Et skyttehul er et mindre hul i jorden, som soldater graver for at beskytte sig imod beskydning fra artilleri og håndvåben. Ikke at forveksle med en skyttegrav. Skyttehullet gør det muligt for soldaten at besvare beskydningen, mens han er forholdsvis godt beskyttet. Skyttehuller kan være beregnet til en, to eller flere soldater. De kan være forstærket med sandsække, eller sågar overdækkede for at beskytte mod faldende fragmenter.

Se også 
 Skyttegrav

Militær
Fæstningsanlæg
Sandsæk

En sandsæk er en sæk i kraftigt lærred eller kunststof, der kan fyldes op med sand eller grus.

Sandsække kan bruges i militær sammenhæng til at befæste stillinger, så de er beskyttet imod granatfragmenter eller fjendtlig beskydning. De kan også bruges i humanitær sammenhæng til at dæmme op for vandet ved forhøjet vandstand og oversvømmelser. De er således den mest kendte og anvendte middel til forstærkning eller etablering af diger eller dæmninger og til beskyttelse af lavtliggende bygninger ved at lave barrierer foran døre eller kældervinduer. Fordelene ved brug af sandsække er, at de er mindre enheder, som kan håndteres af en enkelt person, de har mange anvendelsesmuligheder samtidig med at fyldmaterialet kan skaffes nemt. En sandsækkebarriere tilpasser sig desuden en varierende terrænoverflade. Sandsækkebarrierenes stabilitet kan videre forøges, når sækkenes retning, på langs og på tværs, skiftes fra lag til lag.

Der findes flere former for sandsække. Nyere sække erstatter imidlertid i stigende grad sand med andre indholdsstoffer, som både gør sækkene nemmere at transportere og lettere at håndtere.

Eksterne henvisninger 

 Kystdirektoratet: Mobile barrierer

Noter 

Oversvømmelser
Kystsikring
Militær personlig udrustning
Vol. 3: (The Subliminal Verses)

Vol. 3: (The Subliminal Verses) er det fjerde album fra metalbandet Slipknot som blev udgivet i maj 2004 gennem Roadrunner Records. Produceren til albummet var Rick Rubin som er meget kendt for hans arbejde med bands som Red Hot Chili Peppers, Slayer og System of a Down.

I 2005 blev der udgivet en speciel version af CDen med en bonus disk inkluderet.

Numre 
"Prelude 3.0" – 3:57
"The Blister Exists" – 5:19
"Three Nil" – 4:48
"Duality" – 4:12
"Opium Of The People" – 3:12
"Circle" – 4:22
"Welcome" – 3:15
"Vermilion" – 5:16
"Pulse of the Maggots" – 4:19
"Before I Forget" – 4:38
"Vermilion Pt. 2" – 3:44
"The Nameless" – 4:28
"The Virus of Life" – 5:25
"Danger – Keep Away" – 3:16

Bonus Disk 

"Don't Get Close" – 3:47 (B-Side fra Vol. 3)
"Scream" – 4:31 (B-Side fra Vol. 3)
"Vermillion (Terry Date Mix)" – 5:25
"Danger: Keep Away" – 7:55
"The Blister Exists" – 5:17 (Live)
"Three Nil" – 4:57 (Live)
"Disasterpiece" – 5:25 (Live)
"People = Shit" – 3:54 (Live)

Musikere 
 Corey Taylor – Vokal
 Mick Thomson — Guitar
 Shawn Crahan — Perkussion
 Craig Jones — Keyboard
 James Root — Guitar
 Chris Fehn — Perkussion
 Paul Gray — Bas
 Joey Jordison — Trommer
 Sid Wilson — Turntables

Placering på hitliste

Album

Singler 

Album fra 2004
Slipknot-album
Kai Vittrup

Kai Vittrup (født 10. november 1943 i Struer) er en dansk chefpolitiinspektør i politiet, hvor han har været chefpolitiinspektør for ordenspolitiet i København siden 1996. I kraft af denne stilling var han chef for sikkerheden under EU-topmødet i København i 2002.

I 2004 udkom interviewbogen Man skal gøre en forskel – tanker fra Basra og omegn, om Kai Vittrups liv, særligt hans udstationeringer i verdens brændpunkter. Bogen er skrevet af journalist Andreas Fugl Thøgersen i samarbejde med Kai Vittrup (forlaget People's Press).

International karriere 
Kai Vittrup har været udsendt for FN til flere af verdens brændpunkter, bl.a. på Balkan (både i Kroatien og Bosnien-Hercegovina), i Øst-Timor, Irak og senest i Sudan.
Han har i perioden 2004-06 med stor succes været leder af FN’s politistyrke i Kosovo.

I juli 2006 blev han udpeget til at fungere som chef for politidelen af FN’s fredsbevarende mission i Sudan, UNMIS. Her bliver han chef for cirka 650 politifolk fra 39 forskellige lande.

Ordener og priser 
 Ridder af Dannebrog, tildelt 18. juni 1997
 Hæderstegnet for 25 års god tjeneste i politiet
 Finlands Løves Orden (Finland)
 Ebbe Muncks Hæderspris, tildelt 10. november 2006

Eksterne kilder/henvisninger 
 Kai Vittrup bliver chef i Sudan  artikel på politi.dk
 Politileder i fredens tjeneste artikel på lederne.dk
 Liste over ordener borger.dk
 Ulydige rødder  artikel på jp.dk (2002)
 Kai Vittrup hædret for international politi-indsats  artikel på dr.dk
 
 Biografi af Kai Vittrup på UNMIS hjemmeside

Politifolk fra Danmark
Riddere af Dannebrog
Personer fra Struer
Elektromyografi

Elektromyografi (EMG) er en måling af den elektriske aktivitet i muskler.

Ved en elektromyografi bruges nåle til at måle musklernes elektriske aktivitet. Herved kan en neuromuskulær defekt afsløres. 

Diagnostik
Torben Skovlyst

Torben Skovlyst (født 1970) er en tidligere dansk landsholdsløber, der er verdensmester i orientering.

Han er herudover nordisk mester i stafet og har vundet danmarksmesterskabet (DM) i orientering tre gange.

Torben Skovlyst begyndte at løbe orienteringsløb i  Orienteringsklubben Gorm og har siden løbet for  Tisvilde Hegn OK, Farum OK og den svenske klub IFK Göteborg Orientering.

Resultater i orientering

VM 
Torben Skovlyst vandt mesterskabstitlen ved  verdensmesterskabet (VM) i Norge (1997). Som førsteløber på stafetten vandt han guld sammen med Chris Terkelsen, Carsten Jørgensen og Allan Mogensen.

NM 
Ved de Nordiske Mesterskaber (NM) i Danmark (1997) vandt Torben Skovlyst guld på stafetten sammen med Chris Terkelsen, Allan Mogensen og Carsten Jørgensen.

DM i orientering 
Torben Skovlyst har vundet en individuel DM-titel ved DM-Nat i 1992.
Han har herudover vundet sølv på den korte distance (1996) og bronze på ved DM-Nat i 1994.

Torben Skovlyst har i alt vundet seks medaljer ved DM i stafet sammen med orienteringsløbere fra Gorm OK.
I 1993 og 1994 vandt Torben Skovlyst guld på stafetten, i 1992 og 1995 vandt han sølv og i 1991 og 1996 vandt han bronze. Ved de første fem stafetter løb han sammen med Thomas Hjerrild og Chris Terkelsen – i 1996 var det sammen med Thomas Hjerrild, Claus Lyngby og Jakob Ødum.

Medaljeoversigt ved danske mesterskaber

1996
 , Kort (Brøde Skov)
 , Stafet (Klinteskoven) 

1995
 , Stafet (Langesø)

1994
 , Nat (Frederikshåb)
 , Stafet (Yding)

1993
 , Stafet (Blåbjerg Øst)

1992
 , Nat (Klosterhede Plantage)
 , Stafet (Grønholt Hegn)

1991
 , Stafet (Vrads)

Andre udmærkelser 
Efter afstemning blandt Dansk Orienterings-Forbunds medlemmer blev VM-stafetholdet (1997) med Torben Skovlyst, Chris Terkelsen, Carsten Jørgensen og Allan Mogensen kåret til ’Årets orienteringsløber(e).

Referencer

Eksterne henvisninger 
 Torben Skovlyst – World of O Runners

Eksterne henvisninger 

Orienteringsløbere fra Danmark
Verdensmestre i orientering
Crazy Daisy

Crazy Daisy var i sin storhedstid Danmarks største diskotekskæde og havde diskoteker over hele landet. Kæden eksisterer stadigvæk, men er ikke længere Danmarks største diskotekskæde. Det første Crazy Daisy-diskotek åbnede i Vejle i 1991. Nytårsaften 2007 var sidste åbningsdag for Crazy Daisy i Vejle, da der skulle bygges et storcenter på adressen. Crazy Daisy vil ikke genåbne i Vejle, men et nyt NOX-ejet sted med navnene Club FOAM og BAR-MIX åbnede i marts 2009 på Dæmningen i Vejle Midtby. Club FOAM lukkede sidenhen i 2015 og blev til TemaBar.

Diskotekerne fungerer som selvstændige og er tilpasset den by de ligger i. Danmarks største Crazy Daisy lå i Herning og blev i 2007, renoveret for et betydeligt milionbeløb.

Der er sidenhen sket et stort fald i antallet af Crazy Daisy-diskoteker hvor kun en håndfuld diskoteker stadig eksisterer. De Crazy Daisy-diskoteker der stadig har åbent ligger i: Fjerritslev, Haderslev, Næstved, Vejen, Svendborg og Odder.

De fleste Crazy Daisy-diskotekerne er medlem af Nox-kæden. REKOM Group overtog en række beværtninger fra Nox-kæden i 2019, heriblandt Crazy Daisy Næstved.

Lukkede diskoteker 
Byer hvor Crazy Daisy har haft diskoteker:
 København
 Kolding (lukket i 2016) 
 Lyngby (lukket før 2010) 
 Odense (lukket i 2006) 
 Tønder (lukket i 2004) 
 Nykøbing Mors (lukket i 2014) 
 Aarhus Frederiksgade
 Aarhus - Færgen kendt som M/F Broen (lukket i 2009) 
 Fredericia (lukket i 2002) 
 Kalundborg (lukket i 2005) 
 Grindsted (lukket i 2003) 
 Slagelse (lukket i 2002) 
 Nyborg (lukket i 2005) 
 Farum (lukket i 2002) 
 Randers (lukket i 2015) 
 Aabenraa (lukket i 2008) 
 Aalborg (lukket i 1996 - lukket grundet brand)
 Esbjerg (lukket i 1998)
 Silkeborg (lukket i 1998) 
 Horsens (lukket i 2014) 
 Viborg (lukket i 2016) 
Vejle (lukket i 2007) 
Skanderborg (lukket i 2013) 
Holstebro (lukket i 1997) 
Skive (lukket i 2013) 
Herning (lukket i 2016) 
Aars (lukket i 2023) 
Brønderslev (lukket i 2013) 
Hadsund (lukket i 2012)
Løkken (lukket i 2007) 
Ringsted (lukket i 2019) 
Skjern (lukket i 2016)

Eksterne henvisninger 
 Crazy Daisy Danmarks officielle hjemmeside

Natklubber i Danmark
Etableret i 1991